17.7.2023
RO
Jurnalul Oficial al Uniunii Europene
C 252/17
3) Articolul 49 alineatul (3) din Carta drepturilor fundamentale a Uniunii Europene trebuie interpretat în sensul că permite aplicarea în privința autorilor unei încălcări a articolului 313-6-2 din Codul penal, introdus prin Legea franceză din 12 martie 2012, a unor amenzi într-un cuantum prevăzut la acest articol, care se ridică la 15 000 de euro și, în caz de recidivă, la 30 000 de euro, având în vedere, pe de o parte, caracterul restrictiv al dispoziției legislative puse în aplicare și, pe de altă parte, gravitatea redusă a infracțiunilor săvârșite?
4) Principiul securității juridice consacrat de Curtea de Justiție a Uniunii Europene ca principiu general de drept al Uniunii Europene și articolul 49 alineatul (1) din Carta drepturilor fundamentale a Uniunii Europene, care consacră principiul legalității infracțiunilor și pedepselor, trebuie interpretate în sensul că permit menținerea articolului 1 din Legea franceză din 27 iunie 1919 care, pe de o parte, nu permite persoanelor interesate să cunoască dacă vânzarea sau cesiunea pe care o efectuează privește un bilet subvenționat sau un avantaj, în condițiile în care această împrejurare angajează răspunderea lor penală și, pe de altă parte, nu permite justițiabililor să cunoască cu precizie pedeapsa aplicată, această pedeapsă fiind exprimată în franci vechi fără o trimitere expresă la textele aplicabile?
5) Principiul securității juridice consacrat de Curtea de Justiție a Uniunii Europene ca principiu general de drept al Uniunii Europene și articolul 49 alineatul (1) din Carta drepturilor fundamentale a Uniunii Europene, care consacră principiul legalității infracțiunilor și pedepselor, trebuie interpretate în sensul că se opun aplicării articolului 313-6-2 din Codul penal francez care conduce la o incertitudine în privința unei persoane care expune sau furnizează mijloacele în vederea vânzării de titluri de acces la un eveniment sau spectacol, respectiva persoană nefiind în măsură să stabilească dacă vânzătorul a obținut sau nu autorizația producătorului, a organizatorului sau a titularului drepturilor de exploatare, în condițiile în care noțiunea de organizator nu este clar definită în textele aplicabile?
6) Articolul 313-6-2 din Codul penal francez contribuie la asigurarea unui nivel ridicat de protecție a consumatorului, astfel cum este urmărit de dreptul Uniunii și consacrat la articolul 38 din Carta drepturilor fundamentale a Uniunii Europene, în măsura în care această dispoziție penală permite combaterea speculațiilor cu bilete de către intermediari neautorizați?
7) Interdicția privind revânzarea de bilete de către o persoană care nu este organizatorul sau producătorul spectacolului ori o persoană autorizată să facă acest lucru, instituită la articolul 313-6-2 din Codul penal, nu este contrară principiului concurenței consacrat de dreptul Uniunii (articolele 101-109 TFUE)?
8) Articolul 313-6-2 din Codul penal nu acordă un drept exclusiv organizatorilor de spectacole contrar articolului 106 alineatul (1) TFUE, în măsura în care conferă acestor organizatori un monopol asupra vânzării biletelor lor?
Cerere de decizie preliminară introdusă de Sąd Apelacyjny w Warszawie (Polonia) la 24 martie 2023 – S. S.A./C. sp. z o.o.
(Cauza C-197/23, S.)
(2023/C 252/19) Limba de procedură: polona Instanța de trimitere Sąd Apelacyjny w Warszawie
Părțile din procedura principală Reclamantă: S. S.A.
Pârâtă: C. sp. z o.o.
Întrebările preliminare 1) Articolul 2, articolul 6 alineatele (1) și (3) și articolul 19 alineatul (1) al doilea paragraf din Tratatul privind Uniunea Europeană coroborate cu articolul 47 din Carta drepturilor fundamentale a Uniunii Europene trebuie interpretate în sensul că nu este o instanță independentă, imparțială, constituită în prealabil prin lege și care asigură o protecție jurisdicțională efectivă în domeniile reglementate de dreptul Uniunii o instanță de prim grad de jurisdicție a unui stat membru al Uniunii Europene, în complet de judecător unic, al cărui membru a fost desemnat să examineze o cauză cu încălcarea flagrantă a dispozițiilor de drept național privind repartizarea cauzelor, precum și compunerea și modificarea completelor de judecată?